[{"text_idx": "#000001", "text": "COVID-19aren testuingurupean, UNICEFen bidez, COVAX ekinbidearen aldeko kanpaina du martxan jarria Fagor Taldeak uztailean zehar -azken egunetan sartua da dagoeneko-. Hain zuzen ere, COVAX programa hertsiki dago loturik COVID-19aren testuinguruari, eta, zehatzago esanda, hari kontra egiteko mundu mailako txertaketa ekimenari: 2021. urtean, 2.000 milioi dosi inguru banatu gura dira diru-sarrera ertain, txiki eta baxuko herrialdeetan. Horretan lagundu guran ari da Fagor Taldea, besteren artean, haren bazkideen halabeharrezko ekarpenaren bidez. Gaur-gaurkoz, ia 8.000 eurokoa da bazkideen ekarpena, eta, horrez gain, 10.000 euroko laguntza emango du Fagor Taldeak. Zehatz esanda, 5.861 dira kopuru horrekin bana daitezkeen dosiak."}, {"text_idx": "#000002", "text": "\u201cTxertoen banaketan, eten barikoa da herrialde garatuetako estatuen arteko lasterketa, immunitatea nork lehenago lortu. Badirudi bide onean doala. Baina bestelakoa da herrialde zaurgarrienetako egoera. Arazoa leuntzera dator COVAX programa, oraindik orain nazioarteko elkartasunaren bidez besterik ezin daitekeelako beharrezkoa den mugaz gaindiko immunitatea lortu\u201d, azaldu du Aritz Otxandiano Kanpo Fagor Taldeko Iraunkortasun arduradunak. COVID-19arena mugaz gaindiko arazoa da, mugaz gaindiko neurriak, erabakiak... hartu beharra dakarrena."}]